b'\n_START_ARTICLE_\nValens (caesar)\n_START_PARAGRAPH_\nGaius Aurelius Valerius Valens (hallitsijanimelt\xc3\xa4\xc3\xa4n Gaius Aurelius Valerius Valens Pius Felix Augustus, kuoli tammi-helmikuussa 317) oli Rooman keisari yhdess\xc3\xa4 Liciniuksen kanssa 8. lokakuuta 316 alkaen kuolemaansa saakka. Ennen keisariksi tuloaan h\xc3\xa4n oli toiminut Daakian rajajoukkojen komentajana Liciniuksen alaisuudessa._NEWLINE_Valensin keisariksi nimitt\xc3\xa4nyt Rooman valtakunnan it\xc3\xa4osan augustus Licinius oli jo pitk\xc3\xa4\xc3\xa4n ollut sotajalalla l\xc3\xa4nnen keisaria Konstantinus Suurta vastaan. Rauhanneuvottelut Konstantinuksen kanssa ep\xc3\xa4onnistuivat, ja Campus Ardiensiksen taistelussa tammikuussa 317 Licinius h\xc3\xa4visi t\xc3\xa4lle toistamiseen. Huolimatta tappiosta Konstantinus antoi Liciniuksen j\xc3\xa4\xc3\xa4d\xc3\xa4 virkaan. H\xc3\xa4n tyytyi vain ottamaan hallintaansa Liciniuksen hallussa olleet Euroopan puoleiset alueet, mutta vaati, ett\xc3\xa4 h\xc3\xa4nen kiusakseen keisariksi nimitetty Valens erotetaan teht\xc3\xa4v\xc3\xa4st\xc3\xa4\xc3\xa4n. Liciniuksen oli pakko suostua t\xc3\xa4h\xc3\xa4n, ja niinp\xc3\xa4 h\xc3\xa4n antoi teloittaa Valensin joko tammi- tai helmikuussa 317.'